

**СТРАТЕГИЧЕСКИ ПЛАН**

ЗА РАЗВИТИЕТО НА ДЪРЖАВНАТА ФИНАНСОВА ИНСПЕКЦИЯ В РЕПУБЛИКА БЪЛГАРИЯ

2022 г.– 2024 г.

СОФИЯ

**ВЪВЕДЕНИЕ**

Този стратегически план има за задача да отрази основните цели и приоритети на държавната финансова инспекция за периода 2022 - 2024 година, с оглед на усъвършенстването на контролните механизми на изпълнителната власт в Република България.

Стратегическото развитие на Агенцията за държавна финансова инспекция включва създаването на основни умения и капацитет, които да позволяват на държавната финансова инспекция да използва оптимално наличните ресурси и да изпълнява по-ефективно законовите си правомощия.

Стратегическата визия и мисия определят посоката на развитието на Агенцията за държавна финансова инспекция, а стратегическите цели показват как институцията ще изпълни мисията си.

Стратегическият план е разработен въз основа на:

* Закона за държавната финансова инспекция /обн. ДВ бр.33 от 21.04.2006 г., посл. изм. ДВ бр.85 от 24.10.2017 година/;
* Правилника за прилагане на Закона за държавната финансова инспекция, приет с

ПМС № 198 от 01.08.2006 г. / обн. ДВ бр.65 от 11.08.2006 година, посл. изм.ДВ бр.

63 от 01.08.2014 г./;

* Устройствения правилник на Агенцията за държавна финансова инспекция, приет с

ПМС № 167 от 03.07.2006 г. / обн. ДВ бр.56 от 11.07.2006 г., посл. изм. ДВ бр.33 от

19.04.2019 г./;

* Закона за финансовото управление и контрол в публичния сектор /обн. ДВ бр.42 от 05.06.2009 година, посл. изм. и доп. ДВ бр.13 от 12.02.2019 г./;
* Закона за публичните финанси /обн. ДВ, бр. 15 от 1502.2013 г., посл. изм. и доп. ДВ, бр. 98 от 17.11.2020 г./;
* Закона за обществените поръчки /обн. ДВ, бр. 13 от 16.02.2016 г., посл. изм. и доп. ДВ, бр. 107 от 18.12.2020 г./;
* Закона за енергетиката / обн. ДВ бр.107 от 09.12.2003 г., посл. изм. ДВ бр. 9 от 01.02.2022 г./;

**МИСИЯ**

Защита на публичните финансови интереси при спазване принципите за законосъобразност, публичност и прозрачност

**ВИЗИЯ**

Да контролираме разходването и управлението на публичните средства и дейности, като осъществяваме ефективна инспекционна дейност, за да спомогнем за подобряване на управлението и отчетността на публичните ресурси

**СТРАТЕГИЧЕСКА ЦЕЛ НА ДЪРЖАВНАТА ФИНАНСОВА ИНСПЕКЦИЯ**

Основна цел на държавната финансова инспекция е да защитава публичните финансови интереси чрез извършване на последващ финансов контрол за законосъобразност.

Целта се осъществява от Агенцията за държавна финансова инспекция чрез изпълнение на следните основни задачи:

* извършване на последващи финансови инспекции за спазването на нормативните актове, които уреждат бюджетната, финансово-стопанската или отчетната дейност на организациите и лицата по чл. 4 от Закона за държавната финансова инспекция;
* установяване на нарушения на нормативните актове, уреждащи бюджетната, финансово- стопанската или отчетната дейност, както и на индикатори за извършени измами;
* установяване на нарушения в областта на обществените поръчки;
* разкриване на причинени вреди на имуществото на проверяваните организации и лица;
* привличане към административнонаказателна и имуществена отговорност на виновните лица при наличието на съответните законови основания;
* установяване на измами и нарушения, засягащи финансовите интереси на Европейските общности.

**ПРИОРИТЕТНИ ЦЕЛИ НА ДЪРЖАВНАТА ФИНАНСОВА ИНСПЕКЦИЯ**

Основните приоритети при осъществяване на дейността по държавна финансова инспекция за периода 2022 - 2024 г. са насочени към:

РАЗВИТИЕ на дейността по държавната финансова инспекция като независим, обективен и ефективен инструмент за осъществяване на последващ контрол за законосъобразност с цел подобряване на бюджетната, финансово-стопанската и отчетната дейност на проверяваните организации и лица и защита на публичните финансови интереси. Разработване и прилагане на единна методология при осъществяването на дейността и усъвършенстване на правната рамка. Ефективно взаимодействие и сътрудничество с други държавни органи.

СВОЕВРЕМЕННО установяване на нарушения на нормативни актове, вреди на имуществото на проверяваните организации и лица, индикатори за измами и предприемане на действия по компетентност в резултат на извършените финансови инспекции.

ПРОВЕЖДАНЕ на ефективен контрол върху разходването на обществени средства при възлагането и изпълнението на договори за обществени поръчки с приоритетно прилагане на плановия подход.

СВОЕВРЕМЕННО извършване на финансови инспекции, възложени по постановления на прокуратурата и искания на министъра на финансите и на Министерски съвет.

ПРОВЕЖДАНЕ на ефективен контрол за законосъобразност при разходването на средства, свързвани с извършването на дейности с обществено значение в секторите на енергетиката, водоснабдяване, транспорт и пощенските услуги, извършвани от секторни възложители, които не попадат в обхвата на Закона за държавната финансова инспекция и въз основа на одобрен годишен план.

ПОСЛЕДВАЩ контрол на енергийните предприятия, осъществяващи дейности при регулирани, включително преференциални цени на електрическа енергия. Контролът обхваща финансово - стопанската и отчетна дейност.

ЗАЩИТА на финансовите интереси на Европейския съюз съобразно обхвата на извършените финансови инспекции на разпоредители и бенефициенти на средства по договори и програми на ЕС. Установяване на нарушения и измами, свързани с тези средства. Взаимодействие с други контролни органи при извършване на проверки на разходването на средства от ЕС. Съдействие на контрольорите на ЕК за осигуряване на достъп до помещения и/или документация от проверяваните организации или лица.

ФИНАНСОВО осигуряване и провеждане на ефективна политика за професионално развитие на органите и служителите на АДФИ. Повишаване на качеството на дейността по държавната финансова инспекция и укрепване на административния капацитет.

ЕФЕКТИВНА комуникация, осигуряваща публичност и прозрачност на дейността на АДФИ.

ПРИЛАГАНЕ на съвременните информационни технологии при осъществяването на дейността по държавната финансова инспекция.

За изпълнението на приоритетните цели, заложени в стратегическия план се разработват едногодишни оперативни планове, в които се посочват конкретните мерки, задачи и срокове.

**МОНИТОРИНГ**

Стратегическият план подлежи на преглед, анализ и оценка от ръководството на АДФИ съобразно измененията в нормативната уредба, вътрешните актове на агенцията, развитието на дейността по държавна финансова инспекция, анализа и основните изводи от годишните отчети.

Прегледът на Стратегическия план /мониторинг/ се извършва ежегодно през месец юни, след приемане от Министерския съвет на годишния отчет за резултатите от дейността на агенцията, като при необходимост планът се изменя и допълва.

Стратегическият план може да се актуализира, изменя и допълва и при съществени изменения в нормативната уредба и вътрешните актове, които уреждат дейността по държавна финансова инспекция.